text: Nabohjælp skræmmer tyve væk og binder naboer tættere sammen
  28 juni 2017 kl. 13.35
  Ganske vist handler Nabohjælp om at forhindre indbrud, men Nabohjælp kan også forbedre vores naboskab. Den effekt mærker de i landsbyen Hjels.
  Mere end 220.000 danskere er tilmeldt Nabohjælp. Heraf bor næsten 40.000 i TV SYDs sendeområde.
  En ny rapport viser, at når man er tilmeldt Nabohjælp, snakker man mere med naboerne - for eksempel om at holde øje med huset, når man tager på ferie.
  Claus Benthin-Larsen, kassérer, Hejls og Hejlsminde Lokalråd: "Jeg kommer til at snakke med nogen, jeg ellers ikke ville have snakket med."
  For tre år siden ventede der Christian Krag en ubehagelig overraskelse, da han kom ned om morgenen. Der havde været indbrud i familiens hjem. En computer og andre af deres ting er væk. Men det er ikke det værste. 
  - Vi havde faktisk haft indbrud, mens vi lå og sov, fortæller Christian Krag.
  Tyvene nøjedes ikke kun med Christan Krags hus, også alle naboerne havde haft ubudne gæster. En byrådspolitiker fra Haderslev Byråd, Claus Benthin-Larsen, fik den idé, at alle veje i Hejls og Hejlsminde skulle være tilmeldt Nabohjælp.
  Et af rådene fra Det Kriminalprævensive Råd, som står bag Nabohjælp, er, at man skal hilse på folk, man møder. 
  Det har faktisk haft den effekt, at Claus Benthin-Larsen har mødt naboer, han aldrig før har snakket med.
  - Jeg kommer til at snakke med nogen, jeg ellers ikke ville have snakket med, fortæller Claus Benthin-Larsen.
  På Kirkemarken i Hejls har de fået et endnu bedre naboskab efter Nabohjælp, selvom det var godt i forvejen.
  - Bare det at man hilser på hinanden, så falder man lige i lidt snak. Hvis folk er ude at lufte hunden, så snakker man om den, og det styrker naboskabet og om ikke andet nabonetværket, siger Claus Benthin-Larsen. 
  Hvor mange nabohjælpere er der i din kommune? Se de helt friske tal fra Det Kriminalpræventive Råd her:
  
  